Աճի ուղղվածությամբ գնում

**Աճի ուղղվածությամբ գնում** (**ԱՈւԳ**), ձեռքբերում, որի նպատակն է ներդրողին կամ հոլդինգային ընկերությանը հնարավորություն տալ օգտագործել հասունացող պորտֆելային ընկերության շուկայական աճի ներուժը։

## Հատկություններ
Աճի ուղղվածությամբ գնումները հիմնականում ուղղված են շահութաբեր պորտֆելային ընկերությունների ձեռքբերմանը այն ոլորտներում, որտեղ առկա է բարձր աճի պոտենցիալ։ Այսպիսի ձեռքբերումները ֆինանսավորվում են պարտքի և կապիտալի համադրությամբ։ Cambridge Associates(Քեմբրիջ Ասոշիեյթսը) սահմանում է աճի ուղղվածությամբ գնումները որպես մասնավոր կապիտալի բարձր աճի կողմնորոշում ունեցող ռազմավարություն՝ ի տարբերություն ավելի լծակավորված ռազմավարությունների, ինչպիսին է լծակավորված գնումը (ԼԳ)։ Հոլդինգային ընկերությունն աճի ուղղվածությամբ գնման գործարքներում ձգտում է ստեղծել հասույթի աճ պորտֆելային ընկերությունում՝ ընդլայնելով շուկայական մասնաբաժինը։ Այս մոդելն անվանում են նաև «գնել և զարգացնել»։ Սովորաբար այս շուկայական աճը ձեռք է բերվում այնպիսի ռազմավարությունների միջոցով, ինչպիսիք են ձեռքբերումները և արտադրանքի գծերի ու բաշխման ցանցի ընդլայնումը։

Աճի ուղղվածությամբ գնման ժամանակ հոլդինգային ընկերությունը հաճախ ձեռք է բերում պորտֆելային ընկերության խոշոր բաժնեմաս կամ նույնիսկ վերահսկիչ փաթեթ։ Կառավարման և վերահսկողության վրա այս կենտրոնացումը տարբերակում է աճի նպատակով գնումները աճի կապիտալից, որը սովորաբար ներառում է փոքրամասնություն կազմող բաժնեմաս։ Այս գնումները կրում են որոշակի ռիսկ, քանի որ հիմնվում են պորտֆելային ընկերության շարունակական աճի ակնկալիքի վրա։ Դրանց հաջող իրականացման համար անհրաժեշտ են գործառնական փորձառություն, ինչպես նաև ֆինանսավորման և ձեռքբերումների կառուցվածքային պլանավորման ունակություն։

## Պատմություն
Աճի նպատակով գնման մոդելը հաճախ կիրառվում է ամերիկյան և եվրոպական մասնավոր կապիտալի ընկերությունների կողմից։ Նկատվել է, որ աճի նպատակով գնումները կապված են աշխատատեղերի ավելացման և աշխատողների նվիրվածության բարձրացման հետ՝ շնորհիվ մարդկային ռեսուրսների կառավարման վրա աճող ուշադրության, ինչը նպաստում է ընկերության ընդհանուր աճին։

TA Associates մասնավոր ներդրումային ընկերությունն ի սկզբանե՝ 1960-ականներին, կիրառում էր վաղ փուլային և բարձր աճ ունեցող ներդրումների համադրություն, սակայն 1980-ականներից սկսեց կենտրոնանալ բացառապես աճի գնելու ռազմավարության վրա։ **Թոմաս Հ. Լի Փարթներս** (Thomas H. Lee Partners) ընկերությունը 1985 թվականին աճի ուղղվածությամբ գնման միջոցով ձեռք բերեց **Հիլս Դիփարթմենթ Սթոր** (Hills Department Store) ընկերությունը, որից հետո վերջինիս վաճառքի ծավալները, գործառնական շահույթը և աշխատակիցների թիվը զգալիորեն աճեցին։ Նույն թվականին այդ ընկերությունը աճի ուղղվածությամբ գնման միջոցով ձեռք բերեց նաև **Ջեյ Բեյքեր Ինկ.** (J. Baker, Inc.) ընկերությունը՝ ավելացնելով խանութների քանակը և արտոնագրված վաճառքները։

Ֆրեյզեր Հելթքեյր Փարթներս (Frazier Healthcare Partners)-ը 2024 թվականին ստեղծեց աճի ուղղվածությամբ գնումների նվիրված հիմնադրամ՝ միջին շուկայի առողջապահական ընկերություններ ձեռք բերելու նպատակով։ **Accel-KKR** համատեղ ձեռնարկությունը պատմականորեն կիրառել է աճի գնելու ռազմավարություններ, հատկապես այնպիսիք, որոնք կենտրոնացած են տեխնոլոգիական և ծրագրային ապահովման ընկերությունների վրա, այդ թվում՝ **Էներջի Սերվիսես Գրուպ** (Energy Services Group), առողջապահական տեխնոլոգիան ներկայացնող **Վիզիքվեյթ** (VisiQuate), խարդախության կանխարգելման և գործարքների կառավարման հարթակ **Աքսերթիֆայ** (Accertify), ինչպես նաև պետական կառույցների հետ տրանսպորտային համակարգերի ինտեգրման տեխնոլոգիա առաջարկող **Վիթու**։ Տեխնոլոգիական ոլորտի ընկերություն Metropolis Technologies-ը նույնպես հայտնի է աճի ուղղվածությամբ գնման մոդելի կիրառմամբ, օրինակ՝ հրապարակայնորեն առևտրվող SP Plus Corporation ընկերության ձեռքբերումը, որը Metropolis-ի կողմից մասնավորեցվեց 2024 թվականին։ Այլ ընկերություններ, որոնք առնչվում են աճի ուղղվածությամբ գնումների հետ, ներառում են General Atlantic-ը, որը 2024 թվականին գործարկեց իր ութերորդ աճի հիմնադրամը՝ 8 միլիարդ դոլարի նպատակային։

## Ծանոթագրություններ


Կատեգորիա:Ֆինանսական տերմիններ